โลกการเงินติดปีก
การส่งเสริมการค้าระหว่างประเทศ เป็นยุทธศาสตร์ที่สำคัญในระบบเศรษฐกิจปัจจุบัน โดยเฉพาะกับการเข้าสู่ประชาคมเศรษฐกิจอาเซียน (ASEAN Economics Community : AEC) ในปีนี้ ซึ่งประเทศไทยจึงต้องเตรียมความพร้อมสำหรับการขับเคลื่อนดังกล่าว
19 ส.ค. 2558

การส่งเสริมการค้าระหว่างประเทศ เป็นยุทธศาสตร์ที่สำคัญในระบบเศรษฐกิจปัจจุบัน โดยเฉพาะกับการเข้าสู่ประชาคมเศรษฐกิจอาเซียน (ASEAN Economics Community : AEC) ในปีนี้ ซึ่งประเทศไทยจึงต้องเตรียมความพร้อมสำหรับการขับเคลื่อนดังกล่าว
ความตื่นตัวขององค์กรต่างๆ เพื่อรองรับการมาของเออีซี ทำให้เกิดการลงทุนทางธุรกิจเพิ่มขึ้น บริษัทและองค์กรใหญ่ๆ มองถึงโอกาสก้าวหน้าทางด้านธุรกิจอีคอมเมิร์ซและช่องทางการรุกตลาดออนไลน์ที่เติบโตอย่างรวดเร็ว เป็นผลจากระบบเศรษฐกิจฐานดิจิทัล (Digital Economy) การเข้าถึงโครงสร้างพื้นฐานอินเทอร์เน็ต เป็นปัจจัยสำคัญที่ทำให้ภาคส่วนต่างๆ ในระบบเศรษฐกิจทั้งธนาคารพาณิชย์ ผู้ประกอบการ และผู้บริโภคสามารถเชื่อมโยงถึงกัน ซึ่งครอบคลุมการพัฒนาด้านระบบการชำระเงินด้วย เพราะในยุคที่ผู้คนสื่อสาร ทำธุรกิจ ค้าขาย เดินทางต่างประเทศกันมากขึ้น ธุรกรรมการเงินข้ามพรมแดน (Cross-Border Payments) จึงเป็นเสมือนท่อส่งหล่อเลี้ยงเศรษฐกิจ
แบงก์ในไทยหันมาให้ความสำคัญกับการพัฒนา Payment Gateway ซึ่งเป็นระบบชำระเงินค่าสินค้าและบริการผ่านบัตรเครดิตออนไลน์ในการซื้อขายสินค้าผ่านทางอินเทอร์เน็ต หรืออีคอมเมิร์ซ เพื่อตอบสนองลูกค้าให้มากขึ้น สร้างโอกาสธุรกิจสินค้าออนไลน์ของไทยไปสู่การค้าขายระดับโลก เชื่อมต่อธุรกิจสินค้าออนไลน์ไปสู่การค้าขายในตลาดระดับโลก ทั้งในรูปแบบ C2C (Customer to Customer), B2C (Business to Customer) และ B2B (Business to Business) เพิ่มโอกาสให้แก่ผู้ประกอบการไทยในการขายสินค้าและบริการแก่ลูกค้าผ่านช่องทางอินเทอร์เน็ต โดยได้เปิดบริการและฟีเจอร์เด่นมาสร้างความเชื่อมั่นแก่ลูกค้า ทั้งในด้านของระบบความปลอดภัย และเครื่องมือต่างๆ ที่ช่วยให้ทำงานได้ดียิ่งขึ้น
ปัจจุบันศักยภาพระบบการชำระเงินออนไลน์ของไทยได้รับการยอมรับในมาตรฐานสากล เห็นได้จากความร่วมมือกับธุรกิจต่างๆ อย่างล่าสุดเคแบงก์จับมือกับ King Power และ Alipay มองเห็นโอกาสสำคัญที่จะเพิ่มช่องทางการขายออนไลน์ในกลุ่มนักท่องเที่ยวชาวจีนซึ่งเป็นตลาดใหญ่ที่สุดในเอเชีย เห็นได้จากตัวเลขนักท่องเที่ยวชาวจีนที่เดินทางมาประเทศไทยสูงถึงปีละกว่า 4 ล้านคน และคาดประเทศไทยจะเป็นจุดหมายปลายทางอันดับหนึ่งสำหรับนักท่องเที่ยวจีนในอีก 3 ปีข้างหน้า
ดังนั้น จึงได้เปิดเว็บไซต์ www.KingPowerOnline.com โดยเชื่อมต่อแพลตฟอร์มระบบการชำระเงินออนไลน์ K-Payment Gateway ทำให้นักท่องเที่ยวชาวจีนที่จะเดินทางมาประเทศไทยสามารถเลือกซื้อสินค้าดิวตี้ฟรีได้ก่อนบนเว็บไซต์ และชำระเงินด้วยบัญชีของอาลีเพย์ และส่วนใหญ่ก็คุ้นเคยกับการซื้อสินค้าออนไลน์ การจับมือกันระหว่างเคแบงก์ อาลีเพย์ และคิง เพาเวอร์ จะทำให้การค้าขายออนไลน์และตลาดท่องเที่ยว เพื่อหวังมัดใจลูกค้ากลุ่มนี้เอาไว้ได้มากที่สุด และการแข่งขันของธนาคารในช่องทางนี้คึกคักขึ้นแน่
อย่างไรก็ดี พื้นฐานด้านต่างๆ ของประเทศสมาชิกที่มีความแตกต่างกันสูง ทั้งด้านเศรษฐกิจ โครงสร้างระบบการชำระเงิน และนโยบายระบบการชำระเงิน การเปิดมุมมองใหม่ๆ ในการศึกษารูปแบบความร่วมมือของภูมิภาคอื่นๆ ที่ประสบความสำเร็จ จึงเป็นสิ่งที่น่าสนใจ